መገናኛ ብዙሃን የህብረተሰቡን ችግሮች ከማሳየት አንጻር ክፍተት አለባቸው- መንግስት
መገናኛ ብዙሃንና የኮሙኒኬሽን ዘርፉ የሕብረተሰቡን ችግሮች ከማሳየትና ከመዘገብ አንጻር ክፍተት እንደነበረባቸው የመንግስት ኮሙኒኬሽን ጉዳዮች ጽህፈት ቤት አስታወቀ። በመንግስት ኮሙኒኬሽን ጉዳዮች ጽህፈት ቤት አዘጋጅነት የኮሙኒኬሽንና የመገናኛ ብዙሃን ዘርፍ የ2009 ዓ.ም ዓመታዊ የጋራ ፎረም በቢሾፍቱ ከተማ በመካሄድ ላይ ነው። የጽህፈት ቤቱ ኃላፊ ሚኒስትር ዶክተር ነገሪ ሌንጮ በፎረሙ መክፈቻ ላይ እንዳሉት የሚዲያና ኮሙኒኬሽን ዘርፉ የህብረተሰቡን ችግር አንጥሮ በመዘገብና በማሳየት ረገድ ጠንካራ ስራ አልሰራም ብለዋል። ከዚህ ባለፈም በአገሪቱ የሚካሄዱትን እንቅስቃሴዎች ሂደት በመዘገብና በማሳወቅ እንዲሁም በስራዎች ላይ ለሚታዩ ችግሮች መፍትሄን በማመላከት ረገድ አሁንም ክፍተት እንዳለ ገልጸው በእነዚህ ዘርፎች ከፍተኛ ለውጥ እንደሚያስፈልግ ጠቁመዋል።  የዘርፉን ሚና የበለጠ ለማሳደግ የመገናኛ ብዙሃንና የኮሙኒኬሽን ስራ በተስተካከለ አስተሳሰብ፣ በእውቀትና በክህሎት እንዲመራ ማድረግ ያስፈልጋል ሲሉ አስገንዝበዋል ። ''አሁን ያለንበት ዓለም ዓቀፋዊ ሁኔታ ከፍተኛ ቅንጅትና ፈጣን የመረጃ ልውውጥ የሚያስፈልግበት ነው'' ያሉት ሚኒስትሩ ለዚህም ሁሉም ባለድርሻ አካላት በቅንጅት መስራት ይጠበቅባቸዋል ብለዋል። እንደ ሚኒስትሩ ገለጻ ዘርፉ ከነችግሮቹም ቢሆን በበጀት ዓመቱ ዘላቂ ሰላምና ልማት ለማምጣት በተደረገው ጥረት የማይናቅ ሚና ተጫውቷል። ሚኒስትሩ በበጀት ዓመቱ ከህብረተሰቡ በርካታ የመልካም አስተዳደር ጥያቄዎች የተነሱበትና በመንግስት በኩልም የተለያዩ የመፍትሄ እርምጃዎችና ማስተካካያዎች መደረጋቸውን አውሰተዋል። በዚህ ሂደት ውስጥ መንግስት ከህብረተሰቡ የሚነሱ የመልካም አስተዳደር ጥያቄዎችን ለመፍታት የሚያካሂደውን የጥልቅ ተሃድሶ እንቅስቃሴ ለህዝብ ማድረስና ችግሮቹን በማመላከት ረገድ ጥሩ አስተዋጽኦ አበርክቷል  ነው  ያሉት ። የኮሙኒኬሽንና የመገናኛ ብዙሃን ዘርፍ ዓመታዊ የጋራ ፎረም ላይ የተለያዩ የመገናኛ ብዙሃን መሪዎችና የኮሙኒኬሽን ኃላፊዎች እየተሳተፉበት ሲሆን በቆይታቸው በተጠናቀቀው በጀት ዓመት ጥንካሬዎችና ድክመቶች ላይ ተወያይተው  ውሳኔ ያሳልፋሉ ተብሎ ይጠበቃል(ኢዜአ)። 